આશ્રમનું વાતાવરણ જ નિરાળું હતું. નર્મદા નદીના તટે આવેલા શિવમંદિરના પરિસરની બાજુમાં ચાલીસેક વર્ષ અગાઉ મહંતદાસજીએ બે અનુયાયીઓ સાથે નાનકડી કુટિરથી શરૂ કરેલો ‘શિવધામ’ આશ્રમ આજે તો ત્રણ ડઝન જેટલા સંન્યાસીઓને સમાવતું સંસ્થાન બની ચૂક્યો છે. મહાદેવની વિશાળ પ્રતિમા ધરાવતું ચોગાન, એક તરફ કાર્યાલય, સામસામે કતારબદ્ધ ચણાયેલી કુટિરો, અભ્યાસખંડ, રસોઈઘરની પાછળ ચાર ગાય-ભેંસનો તબેલો પણ ખરો... ભાવિકોનો ધસારો પણ ખૂબ રહેતો. દાનધરમનો પ્રવાહ અસ્ખલિત હતો. ગુરુજી એના દ્વારા આશ્રમની હદ વધારવાને બદલે સખાવતી કાર્યો કરાવવામાં માનતા : સંન્યાસીએ સંસ્થાનનો નહીં, સદ્ગુણોનો વ્યાપ વિસ્તારવો જોઈએ... સાદગી પણ સંન્યાસીનો ધર્મ છે! ગુરુજીની શીખ પોતે આત્મસાત્ કરી શક્યાનો સંતોષ છે.